Lamentazzjoni għall-waqgħa tal-Fargħun U ġara li fis-sena tnax , fl-ewwel tat-tnax-il xahar, ġietni l-kelma tal-Mulej, u qalli: "O bniedem, għanni lamentazzjoni għall-Fargħun, sultan tal-Eġittu, u għidlu: Int tistħajlek iljun fost il-ġnus, imma int bħall-kukkudrill fl-ibħra, u terfa' rasek minn ġox-xmajjar, u tħawwad l-ilma b'riġlejk, u ddardar ix-xmajjar tiegħek. Dan jgħid Sidi l-Mulej: Jien nifrex fuqek ix-xbiek tiegħi, b'kotra kbira ta' ġnus, u jtellgħuk bi xbieki. U mmiddek mal-art, fuq wiċċ ir-raba' nonxrok. U nserraħ fuqek it-tajr kollu tas-smewwiet, u bik inxabba' l-bhejjem kollha tal-art. U laħmek inperrċu fuq l-għoljiet, u l-widien nimla b'ġismek mejjet. U nsaqqi bit-tnixxija ta' demmek l-art sa fuq il-muntanji, u jimtlew il-ħniedaq bik. Meta int tintemm jien ngħatti s-smewwiet, u ndallam il-kwiekeb tagħhom; ix-xemx nostorha bi sħaba, u l-qamar ma jitfax dawl. Kulma jiddi fis-sema u jarmi d-dawl, indallmu minħabba fik. U nixħet id-dlam fuq l-art, oraklu ta' Sidi l-Mulej. "Inkexkex il-qalb ta' ħafna popli meta nġibek imjassar fost il-ġnus, f'artijiet li ma tafhomx. Inbellah kotra ġnus bil-biża' minħabba fik u s-slaten tagħhom jitkexkxu minħabba fik, meta jien invenven quddiemhom ix-xabla tiegħi; u jitriegħdu bla heda, kull wieħed għal ħajtu, f'jum tiġrifek. "Għax dan jgħid Sidi l-Mulej: Ix-xabla tas-sultan ta' Babilonja għad tilħqek! Inxewlaħ mal-art il-kotra tiegħek bix-xwabel tal-qalbenin, l-eħrex fost kollha kemm huma l-ġnus. U jeqirdu l-glorja tal-Eġittu, u jġibu fix-xejn il-kotra ta' niesu. Intemm fix-xejn il-bhejjem tiegħu kollha mill-ilmijiet kotrana: ebda riġel ta' bniedem ma jdardarhom aktar, u lanqas difer ta' bhima ma jħawwadhom. Imbagħad insaffi ilmijiethom, u x-xmajjar tagħhom bħaż-żejt inġerrihom, oraklu ta' Sidi l-Mulej. "Meta jiena nagħmel ħerba mill-art tal-Eġittu, u l-pajjiż jitħarbat minn kulma fih; meta nolqot 'il kull min jgħammar fih, imbagħad jagħrfu li jien il-Mulej. "Din hi lamentazzjoni li għad jgħannu: jgħannuha l-bniet tal-ġnus, fuq l-Eġittu u l-kotra ta' niesu," oraklu ta' Sidi l-Mulej. Lamentazzjoni fuq l-Eġittu Ġara li fit-tnax-il sena, fl-ewwel xahar, fil-ħmistax tax-xahar, ġietni l-kelma tal-Mulej, u qalli: "O bniedem, għanni lamentazzjoni għall-kotra tal-Eġittu, u niżżlu, lilu u l-bniet tal-ġnus qawwija, ma' dawk li jinżlu fil-ħofra. 'Il min tisboq fi ġmielek? Inżel u strieħ man-nies bla ħtin. F'nofs il-maqtulin bix-xabla għad jaqgħu, għax ix-xabla lesta, u miegħu tistrieħ il-kotra tiegħu. Imbagħad mill-qiegħ ta' Art l-Imwiet jgħidulu l-aqwa fost il-qalbenin: 'Inżel, int u l-alleati tiegħek, man-nies bla ħtin, fost il-maqtulin bix-xabla.' Hemm issib l-Assirja, bl-eżerċtu tagħha madwar qabarha; waqgħu bix-xabla lkoll maqtula. Qabarha fil-fond tal-ħofra, u l-kotra tagħha madwar qabarha; waqgħu bix-xabla lkoll maqtula, niżlu bla ħtin fid-dinja ta' taħt, għax kienu jxerrdu l-biża' f'art il-ħajjin. Hemm Għelam bil-kotra tiegħu madwar qabru, waqgħu bix-xabla lkoll maqtula niżlu bla ħtin fid-dinja ta' taħt, għax kienu jxerrdu l-biża' f'art il-ħajjin. U hekk tgħabbew b'għajbhom ma' dawk li niżlu fil-ħofra. U f'nofs il-maqtulin qegħduh jistrieħ, bil-kotra tiegħu madwar qabru, ilkoll bla ħtin, ilkoll maqtula bix-xabla, għax kienu jxerrdu l-biża' tagħhom f'art il-ħajjin. U hekk tgħabbew b'għajbhom, ma' dawk li niżlu fil-ħofra, u xeħtuhom f'nofs il-maqtulin. Hemm Mesek u Tubal b'kotriehom, b'qabarhom madwarhom. Ilkoll bla ħtin, maqtulin bix-xabla, għax kienu jxerrdu l-biża' tagħhom f'art il-ħajjin. Mhumiex mistrieħa mal-qalbenin, li waqgħu fi żmien il-qedem, li niżlu f'art il-mejtin, bl-għodod tal-gwerra magħhom; li x-xwabel tagħhom taħt rashom qegħduhomlhom, u t-tarki tagħhom fuq għadamhom; għalhekk il-biża' tal-qalbenin kien f'art il-ħajjin. Imma int f'nofs nies bla ħtin tistrieħ, u fost il-maqtulin bix-xabla. "Hemm Edom bis-slaten u l-prinċpijiet tiegħu kollha, li minkejja qawwiethom tqiegħdu mal-maqtulin bix-xabla. Hekk qegħdin jistrieħu man-nies bla ħtin, ma' dawk li niżlu fil-ħofra. "Hemm ukoll flimkien il-prinċpijiet tat-Tramuntana u s-Sidonin li niżlu mal-maqtulin, talli xerrdu l-biża'; u issa hemm mistħija jistrieħu bla ħtin mal-maqtulin bix-xabla, u mgħobbijin bl-għajb ma' dawk li niżlu fil-ħofra. "Jarahom il-Fargħun u jitfarraġ bil-kotra ta' niesu, ilkoll maqtula bix-xabla: il-Fargħun u l-eżerċtu tiegħu, oraklu ta' Sidi l-Mulej. "Għax hu xerred il-biża' f'art il-ħajjin, għalhekk middewh f'nofs in-nies bla ħtin mal-maqtulin bix-xabla: il-Fargħun u l-kotra kollha tan-nies tiegħu, oraklu ta' Sidi l-Mulej."